Espoon kaupungintalo vuonna 2005.
Espoon kaupungintalon purku syyskuussa 2022Kaupungintalon purku syyskuussa 2022.
**Espoon kaupungintalo** oli vuonna 1971 valmistunut julkinen rakennus Espoon keskuksessa. Se purettiin vuonna 2022.

Espoon keskuksen suunnittelu käynnistyi vuonna 1966 julistetusta kansainvälisestä arkkitehtuurikilpailusta. Sen voitti puolalainen arkkitehtiryhmä, jonka ehdotusta kehitettiin edelleen vuosina 1967–1972. Kauppalantaloksi alun perin tarkoitettu toimistotalo oli ensimmäinen rakennus suuressa Espoon keskus -hankkeessa Muuralan kupeessa. Sen rakennuspaikaksi valittiin Lagstadin koululta kohti rautatietä viettävä mäki niin, että rakennuksen pääty tuli kohti rautatietä. Suunnittelijaksi valittiin arkkitehtitoimisto Castrén–Jauhiainen–Nuuttila. Taloon rakennettiin osittain neljä ja osittain viisi kerrosta sekä lisäksi kaksi niin sanottua terassikerrosta. Kaupungintalon pohjoispuolelle nousi vuonna 1979 saman arkkitehtitoimiston suunnittelema valtuustotalo.

Lähes tuhannen kaupungin työntekijän käyttämä rakennus tyhjennettiin sisäilmaongelmien ja vesivuotojen takia elokuussa 2008. Kahta vuotta myöhemmin silloinen Espoon kaupunginvaltuusto päätti äänin 42–24 purkaa talon peruskorjauksen sijasta. Päätöstä ei pantu täytäntöön valitusten takia. Muun muassa Ely-keskus vaati valituksessaan kaupungintalon suojelemista asemakaavassa. Marraskuussa 2014 valtuusto päätti, että kaupungintalotontin käytöstä tuodaan valtuuston käsittelyyn eri vaihtoehdot rakennuskustannus- ja käyttökustannuslaskelmineen. Tammikuussa 2018 pitkään tyhjillään ollut rakennus päätettiin kaupunginvaltuustossa kolmen pöydällejättöpäätöksen jälkeen purkaa. Purkupäätöksestä valitettiin edelleen, mutta elokuussa 2022 talon rungon purku pääsi alkamaan. Viereinen Virastotalo 1 purettiin vuonna 2013 ja Virastotalo 2 vuonna 2021.. Virastotalo 2:n tontille suunnitellaan rakennettavaksi uusi rakennus, Espoolaistentalo. Rakennuksessa yhdistyisivät kaupungin hallinnolliset tilat, monipuoliset palvelut, kulttuuri- ja liiketilat sekä päätöksentekoa ja asukasyhteistyötä palvelevat tilat. Talon rakentaminen alkaa vuonna 2026 ja se on tavoitteena ottaa käyttöön vuoden 2028 aikana.

Talo vuonna 2022 hylätyssä kunnossaan.

Lähteet
-------

1. ↑  Espoon toimistotaloa aletaan rakentaa.  *Helsingin Sanomat*, 22.11.1969, s. 11. Näköislehden aukeama (tilaajille).
2. ↑  Varmavuori, Marjaana: Valtuusto päätti, että Espoon kaupungintalo puretaan ja tilalle rakennetaan asuntoja – "Meillä on meneillään talojen missikisat" *Rakennuslehti*.  23.1.2018. Viitattu 17.2.2019.
3. ↑  Kaupungintalon tilalle uusi espoolaisten talo  8.1.2018. Espoon kaupunki. Viitattu 17.2.2019.
4. ↑  Espoon kaupungintalo puretaan – kymmenen vuoden jahkailu päättyy *Länsiväylä*.  8.1.2018. Viitattu 17.2.2019.
5. ↑   Kaupungintalon purkaminen viivästyy edelleen
6. ↑  Kuronen, Roni: Espoon kaupungintalon ulkoseinien purku alkoi.  *Helsingin Sanomat*, 18.8.2022. Artikkelin verkkoversio. Viitattu 18.8.2022.
7. ↑   Pajuriutta, Satu: Espoon virastotalo lähes maan tasalla *Helsingin Sanomat*.  8.10.2013. Viitattu 17.2.2019.
8. ↑  https://www.lansivayla.fi/paikalliset/3127838 Virastotalo 2:n purku
9. ↑  Tulevaisuuden näkymät Espoon keskuksessa | Espoon kaupunki *www.espoo.fi*. Viitattu 21.4.2022.